BCPG สัญญาณ Q3 แจ่ม.?
ช่วงปลายฝนต้นหนาวจะเข้าสู่ฤดูกาลประกาศงบ Q3 ของ บจ. ที่ประกาศเสร็จสิ้นไปแล้ว ก็งบแบงก์ ซึ่งส่วนใหญ่ก็ทำผลงานได้ดี ฟันกำไรพุงปลิ้นกันถ้วนหน้า
ช่วงปลายฝนต้นหนาวจะเข้าสู่ฤดูกาลประกาศงบ Q3 ของ บจ. ที่ประกาศเสร็จสิ้นไปแล้ว ก็งบแบงก์ ซึ่งส่วนใหญ่ก็ทำผลงานได้ดี ฟันกำไรพุงปลิ้นกันถ้วนหน้า
24 ต.ค. 2565

ช่วงปลายฝนต้นหนาวจะเข้าสู่ฤดูกาลประกาศงบไตรมาส 3 ของบริษัทจดทะเบียน (บจ.)…ที่ประกาศเสร็จสิ้นไปแล้วก็งบแบงก์ ซึ่งส่วนใหญ่ก็ทำผลงานได้ดีเกินคาด ฟันกำไรพุงปลิ้นกันถ้วนหน้า…
ถัดไปก็จะเป็นคิวบจ. แต่ก่อนงบจะออกต้องโหมโรงกันซะหน่อย อย่างบริษัท บีซีพีจี จำกัด (มหาชน) หรือ BCPG ที่ถือเป็นลูกเทพของบริษัท บางจาก คอร์ปอเรชั่น จำกัด (มหาชน) หรือ BCP ก็โหมโรงด้วยการแจ้งสาระสำคัญของธุรกิจประจำไตรมาส 3/2565 ออกมา ซึ่งน่าสนใจทีเดียว..!!
โดยภาพรวมในไตรมาส 3/2565 BCPG มีกำลังการผลิตรวมอยู่ที่ 320.2 เมกะวัตต์ เพิ่มขึ้นเมื่อเทียบกับไตรมาส 3/2564 ซึ่งมีกำลังการผลิตรวมอยู่ที่ 294.5 เมกะวัตต์ เนื่องจากการเปิดดำเนินการเชิงพาณิชย์ (COD) โรงไฟฟ้าพลังงานแสงอาทิตย์ในประเทศญี่ปุ่น 3 โครงการ ได้แก่ โครงการชิบะ 1 กำลังการผลิต 20 เมกะวัตต์ โครงการโคมากาเนะ กำลังการผลิต 25 เมกะวัตต์ และโครงการยาบุกิ กำลังการผลิต 20 เมกะวัตต์
หากเทียบกับไตรมาส 2/2565 ที่มีกำลังการผลิต 224.4 เมกะวัตต์ ก็เพิ่มขึ้นเช่นกัน เป็นผลจากปัจจัยด้านฤดูกาลตามปกติของโรงฟ้าพลังงานน้ำในสปป.ลาว โดยในไตรมาส 3 เข้าสู่ช่วงไฮซีซัน ประกอบกับปริมาณการผลิตไฟฟ้าของโรงไฟฟ้าพลังงานลมในประเทศไทยเพิ่มขึ้น จากกำลังลมที่พัดผ่านโครงการเพิ่มขึ้นตามฤดูกาล และอิทธิผลของไต้ฝุ่นโนรู
ถ้าแยกให้ชัดเป็นรายประเทศ สำหรับประเทศไทย ในไตรมาส 3/2565 ปริมาณการผลิตไฟฟ้าของโรงไฟฟ้าพลังงานแสงอาทิตย์อยู่ที่ 75.3 เมกะวัตต์ ใกล้เคียงกับไตรมาส 3/2564 ในขณะที่ปริมาณการผลิตไฟฟ้าของโรงไฟฟ้าพลังงานลมอยู่ที่ 3.4 เมกะวัตต์ ลดลงจากกำลังลมที่พัดผ่านโครงการลดลง
เมื่อเทียบกับไตรมาส 2/2565 ปริมาณการผลิตไฟฟ้าของโรงไฟฟ้าพลังงานแสงอาทิตย์ลดลง จากแสงแดดที่ลดลงจากปัจจัยฤดูกาลตามปกติ ซึ่งเป็นช่วงโลว์ซีซันของธุรกิจ ในขณะที่ปริมาณการผลิตไฟฟ้าพลังงานลมเพิ่มขึ้นจากกำลังลมที่พัดผ่านโครงการเพิ่มขึ้นตามฤดูกาล และอิทธิพลของไต้ฝุ่นโนรู
ส่วนที่ญี่ปุ่น ซึ่งเป็นอีกประเทศเป้าหมายของ BCPG ในไตรมาส 3/2565 มีปริมาณการผลิตไฟฟ้าของโรงไฟฟ้าพลังงานแสงอาทิตย์อยู่ที่ 33.1 เมกะวัตต์ เพิ่มขึ้นจากไตรมาส 3/2564 ที่มีกำลังการผลิต 5 เมกะวัตต์ เนื่องจากมีการเปิด COD โรงไฟฟ้าพลังงานแสงอาทิตย์ในประเทศญี่ปุ่น 3 โครงการ
เมื่อเทียบกับไตรมาส 2/2565 ปริมาณการผลิตไฟฟ้าของโรงไฟฟ้าพลังงานแสงอาทิตย์ลดลงจากแสงแดดที่น้อยลงตามปัจจัยฤดูกาล
ขณะที่ สปป.ลาว ในไตรมาส 3/2565 มีปริมาณการผลิตไฟฟ้าของโรงไฟฟ้าพลังงานน้ำอยู่ที่ 208.4 เมกะวัตต์ ใกล้เคียงกับไตรมาส 3/2564 ที่มีกำลังการผลิต 210.2 เมกะวัตต์ ในขณะที่เมื่อเทียบกับไตรมาส 2/2565 ปริมาณการผลิตไฟฟ้าของโรงไฟฟ้าพลังงานน้ำเพิ่มขึ้นจากการเข้าสู่ช่วงไฮซีซัน
ถ้าดูจากโครงสร้างตามนี้ จะเห็นสัญญาณที่ดีของงบไตรมาส 3/2565 ของ BCPG ต้องเริ่ดสะแมนแตนแน่ ๆ..!!
แล้วถ้างบ BCPG ดีจริง คนที่ได้ประโยชน์สูงสุดก็ไม่ใช่ใครที่ไหน เป็นแม่บังเกิดเกล้าอย่าง BCP ที่ผลงานคงแจ่มแมวไปด้วย…
แหม๊…ชักอยากรู้แล้วสิว่า ตัวเลข (กำไร) ที่ออกมาจะเป็นเท่าไหร่..?
หวังว่า BCPG จะไม่หลอกดาวนะคะ..???
…อิ อิ อิ…